
Studiu de Oportunitate
privind aprobarea închirierii prin licitație publică a terenului în suprafață de 540 m.p. și 33,88 suprafață construită, din domeniul public al comunei Tăcuta, sat Tăcuta, cu destinația circă sanitar veterinară
Obiectivele studiului:
a) descrierea şi identificarea bunului care urmează să fie închiriat; 
b) motivele de ordin economic, financiar, social şi de mediu, care justifică realizarea închirierii; 
c) nivelul minim al chiriei; 
d) procedura utilizată pentru atribuirea contractului de închiriere şi justificarea alegerii procedurii; 
e) durata estimată a închirierii;
f) termenele previzibile pentru realizarea procedurii de închiriere.
A. Descrierea și identificarea bunului care urmează să fie închiriat:
Obiectul închirierii îl reprezintă fostul sediu administrativ, compus din o suprafață de teren de    540 m.p. aferent clădirii Sediu Dispensar Veterinar, nr. cadastral provizoriu poziția 201 din HG 1361/2001, anexa 64, tarlaua 28, parcela 951, și 33,88 m.p. construcție (două camere cu destinația circă sanitară), organizatorul licitaţiei fiind Comuna Tăcuta cu sediul în Tăcuta, com. Tăcuta, jud. Vaslui, telefon: 0235/349164, cod fiscal 4446597. Spaţiul se află în domeniul public al comunei Tăcuta, sat Tăcuta, județul Vaslui. Terenul intravilan și construcția se închiriază doar împreună.

B. Motivele de ordin economic, financiar, social și de mediu care justifică realizarea închirierii
1. Motivaţia pentru componenta economică: 
Potrivit Ordonanței de Urgență nr. 57/2019 din 3 iulie 2019 – privind Codul Administrativ, consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale. Consiliul local exercită atribuţii privind dezvoltarea economico-socială şi de mediu a comunei și atribuţii privind administrarea domeniului public şi privat al comunei. Consiliul local hotărăşte darea în administrare, concesionarea, închirierea sau darea în folosință gratuită. 
Așadar, se impune utilizarea adecvată a resurselor locale, din domeniul public și privat al comunei, pentru atragerea de investiții. O resursă importantă o reprezintă bunurile din domeniul public și privat al comunei ce pot fi valorificate prin concesionare sau închiriere. Astfel se asigură administrarea eficientă a domeniului public și privat al comunei Tăcuta pentru atragerea de venituri suplimentare la bugetul local. 
Imobilul situat în localitatea Tăcuta, comuna Tăcuta, județul Vaslui, compus din teren 540 m.p. aferent clădirii Sediu Dispensar Veterinar, nr. cadastral provizoriu poziția 201 din HG 1361/2001, anexa 64, tarlaua 28, parcela 951 și 33,88 m.p. suprafață construită desfășurată, prin închiriere, chiria se face venit la bugetul local și va reprezenta o sursă de venit pentru bugetul local. Mai mult decât atât, nu vor mai exista costurile cu întreținerea imobilului, realizându-se o economie la bugetul local. 
2. Motivaţia pentru componenta financiară: 
Principalele avantaje ale închirierii imobilului sunt următoarele: 
- chiriașul va acoperi în întregime costurile ridicate de întreţinerea şi exploatarea bunului public închiriat. 
- chiriașul va achita autorităţii locale o chirie stabilită prin contract. 
- închirierea trece întreaga responsabilitate pentru modul de gestionare a imobilului închiriat, în sarcina chiriașului (inclusiv cele de mediu). 
3. Motivaţia pentru componenta socială: 
Prin închirierea bunului public se crează locuri de muncă la nivelul comunei și se generează venituri pentru populație. Astfel, se impune valorificarea resurselor și patrimoniului local, astfel încât să fie îmbunătățite condițiile de viață, serviciile locale.
4. Motivaţia pentru componenta de mediu: 
Chiriașul va avea obligaţia, prin contractul de închiriere, să respecte toată legislaţia în vigoare pe probleme de mediu. 
Contractul de închiriere transferă responsabilitatea viitorului chiriaș cu privire la respectarea clauzelor de protecţie a mediului, printre care unele dintre cele mai importante sunt: 
-luarea tuturor măsurilor necesare pentru diminuarea și evitarea poluării solului și a apei subterane, cu efecte asupra sănătăţii populaţiei; 
-utilizarea durabilă a resurselor; 
-gestionarea eficientă a deşeurilor și menţinerea cu stricteţe a condiţiilor de igienă cerute de reglementările legale în vigoare. 
Astfel, bugetul local este degrevat de cheltuielile privind igienizarea și salubrizarea spațiului. 
Funcționarea unui cabinet de circă sanitar veterinară în spațiul oferit spre închiriere va avea impact nesemnificativ asupra mediului înconjurător; aceste activități se consideră compatibile și complementare cu funcțiunea dominantă a serviciilor de circă sanitar veterinară și nu va necesita întreprinderea unor măsuri sau acțiuni suplimentare, speciale, în vederea protejării mediului.
C. NIVELUL MINIM AL CHIRIEI 
Nivelul chiriei se va stabili prin caietul de sarcini, urmărindu-se obținerea unor venituri suplimentare la bugetul local, dar în același timp se va avea în vedere și încurajarea investitorilor. Nivelul chiriei se stabilește prin studiul de evaluare, limita minimă a preţului închirierii se stabileşte, după caz, prin hotărârea consiliului judeţean, a Consiliului General al Municipiului Bucureşti sau a consiliului local, astfel încât să asigure recuperarea în 25 de ani a preţului de vânzare al imobilului, în condiţii de piaţă, la care se adaugă costul lucrărilor de infrastructură aferente. Chiria minimă de pornire a licitației este 54 lei/lună pentru suprafața de 540 m.p. (Valoare redevență lunară minimă pentru 1 m.p. teren este de: 0,1 lei/m.p./lună, 540 m.p. * 0,1 lei/m.p./lună=54 lei) și 34 lei/lună pentru construcție de 24 m.p. suprafață utilă cu destinația circa sanitar veterinară (Valoare redevență lunară minimă pentru construcție este de 1 lei/m.p./lună, 24 m.p. suprafață utilă=33,88 m.p. suprafață construită desfășurată * 1 lei/m.p./lună = 33,88 lei/lună). 
D. MODALITATEA DE ACORDARE A ÎNCHIRIERII 
Apreciem că cea mai potrivită modalitate de acordare a închirierii este procedura închirierii prin licitație publică.
S-a optat pentru o astfel de procedură pentru a asigura:
a) transparenţa - punerea la dispoziţie tuturor celor interesaţi a informaţiilor referitoare la aplicarea procedurii pentru atribuirea contractului de închiriere; 
b) tratamentul egal - aplicarea, într-o manieră nediscriminatorie, de către autoritatea publică, a criteriilor de atribuire a contractului de închiriere; 
c) proporţionalitatea - presupune că orice măsură stabilită de autoritatea publică trebuie să fie necesară şi corespunzătoare naturii contractului; 
d) nediscriminarea - aplicarea de către autoritatea publică a aceloraşi reguli, indiferent de naţionalitatea participanţilor la procedura de atribuire a contractului de închiriere, cu respectarea condiţiilor prevăzute în acordurile şi convenţiile la care România este parte;
e) libera concurenţă - asigurarea de către autoritatea publică a condiţiilor pentru ca orice participant la procedura de atribuire să aibă dreptul de a deveni chiriaș în condiţiile legii, ale convenţiilor şi acordurilor internaţionale la care România este parte. 
În cazul în care în urma publicării anunțului de licitație nu au fost depuse cel puțin două oferte valabile, autoritatea contractantă este obligată să anuleze procedura și să organizeze o nouă licitație, cu respectarea procedurii prevăzute la alin. (1)- (3).
E. DURATA ESTIMATĂ A ÎNCHIRIERII 
Fața de starea imobilului ce se va închiria, natura activităților desfășurate, durata propusă este de 5 ani de la data semnării contractului de închiriere. Subînchirierea este interzisă, cu excepția situațiilor expres prevăzute de lege. 
Chiriașul este obligat să efectueze lucrările de reparaţii ce cad, conform legii, în sarcina sa, să nu schimbe destinaţia imobilului, să îl înştiinţeze pe proprietar despre orice atingere adusă dreptului său de proprietate, să obţină aprobarea proprietarului de a efectua orice lucrări de construcţie şi de îmbunătăţire a imobilului, să participe cu fonduri pentru repararea spaţiului utilizat, la solicitarea administratorului de drept legal, atunci când se constată degradări datorate în mod exclusiv locatarului. 
F. TERMENELE PREVĂZUTE PENTRU REALIZAREA PROCEDURII DE ÎNCHIRIERE
În condițiile respectării etapelor legale pentru realizarea închirierii, locatorul preconizează îndeplinirea procedurii în termen de maxim 3 luni. Prezentul studiu de oportunitate va sta la baza aprobării închirierii de către Consiliul Local al Comunei Tăcuta. În baza studiului de oportunitate se vor elabora caietul de sarcini al închirierii și documentația de atribuire.
G. ÎNCHEIEREA CONTRACTULUI DE ÎNCHIRIERE
Contractul de închiriere va fi încheiat cu persoana câştigătoare a licitaţiei, iar clauzele contractuale vor ține seama de prevederile caietului de sarcini şi de prevederile O.U.G. nr. 57/2019 privind Codul administrativ.

